32001D0632
L 221/40
JURNALUL OFÍCIAL AL UNIUNII EUROPENE
DECIZIA COMISIEI
din 16 august 2001
de stabilire a unor condiții speciale care să reglementeze importurile de produse pescărești originare din Nicaragua
[notificată cu numărul C(2001) 2523]
(Text cu relevanță pentru SEE)
(2001/632/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/493/CEE a Consiliului din 22 iulie 1991 de stabilire a condițiilor de sănătate pentru producția și introducerea pe piață a produselor pescărești (1), astfel cum a fost modificată ultima dată prin Directiva 97/79/CE (2), în special articolul 11,
întrucât:
(1)
Un expert al Comisiei a efectuat o inspecție în Nicaragua pentru a verifica condițiile în care produsele pescărești sunt produse, depozitate și expediate către Comunitate.
(2)
Dispozițiile legale din Nicaragua privind inspecțiile sanitare și controlul produselor pescărești pot fi considerate echivalente cu cele stabilite de Directiva 91/493/CEE.
(3)
În special, „Dirección General de Protección y Sanidad Agropecuaria (DGPSA)” din „Ministerio Agropecuario y Forestal” este în măsură să verifice, în mod eficient, punerea în aplicare a legislației în vigoare.
(4)
Modalitățile de obținere a certificatului de sănătate prevăzut la articolul 11 alineatul (4) litera (a) din Directiva 91/493/CEE trebuie să includă definiția unui model de certificat, cerințele minime privind limba (limbile) în care trebuie întocmit și calitatea persoanei împuternicite să-l semneze.
(5)
În conformitate cu articolul 11 alineatul (4) litera (b) din Directiva 91/493/CEE, pachetele cu produse pescărești, cu excepția anumitor produse congelate, ar trebui să aibă un marcaj care să menționeze numele țării nemembre și numărul autorizației/de înregistrare al unității, vasului de prelucrare, depozitului frigorific sau al vasului frigorific de origine.
(6)
În conformitate cu articolul 11 alineatul (4) litera (c) din Directiva 91/493/CEE, trebuie întocmite o listă a unităților, a vaselor de prelucrare sau a depozitelor frigorifice autorizate și o listă a vaselor frigorifice echipate în conformitate cu punctele 1-7 din anexa II la Directiva 92/48/CEE a Consiliului (3). Aceste liste trebuie întocmite pe baza unei comunicări din partea DGPSA către Comisie. În consecință, DGPSA trebuie să asigure respectarea prevederilor stabilite în acest sens la articolul 11 alineatul (4) din Directiva 91/493/CEE.
(7)
DGPSA a oferit garanții oficiale privind respectarea normelor stabilite în capitolul V din anexa la Directiva 91/493/CEE și privind respectarea unor cerințe de igienă echivalente cu cele prevăzute în directiva în cauză.
(8)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
„Dirección General de Protección y Sanidad Agropecuaria (DGPSA) a Ministerio Agropecuario y Forestal” este autoritatea competentă în Nicaragua pentru verificarea și certificarea respectării cerințelor Directivei 91/493/CEE de către produsele pescărești.
Articolul 2
Produsele pescărești și de acvacultură originare din Nicaragua trebuie să îndeplinească următoarele condiții:
1.
fiecare lot trebuie însoțit de un certificat de sănătate animală original numerotat, completat, semnat, datat corespunzător și cuprinzând o singură foaie, în conformitate cu modelul din anexa A la prezenta decizie;
2.
produsele trebuie să provină din unități, vase de prelucrare sau depozite frigorifice autorizate sau de pe vase frigorifice înregistrate incluse în anexa B la prezenta decizie;
3.
cu excepția produselor pescărești congelate, în vrac, destinate producerii de alimente conservate, toate pachetele trebuie să aibă marcate cu litere indelebile cuvântul „NICARAGUA” și numărul autorizației/de înregistrare al unității, vasului de prelucrare, depozitului frigorific sau al vasului frigorific de origine.
Articolul 3
(1) Certificatele menționate la articolul 2 punctul (1) trebuie întocmite în cel puțin o limbă oficială a statului membru în care se efectuează verificările.
(2) Certificatele trebuie să includă numele, calitatea și semnătura reprezentantului DGSPA și ștampila oficială a DGPSA într-o culoare diferită de cea a altor mențiuni.
Articolul 4
Prezenta decizie intră în vigoare după 60 de zile de la data publicării în Jurnalul Oficial al Comunităților Europene.
Articolul 5
Prezenta decizie se adresează statelor membre.
Adoptată la Bruxelles, 16 august 2001.